BLOG 1 – MAE YMGYRCH DIGON YN GOFYN INNI WELD GWIR NATUR CAMDRINIAETH 
Mae trais yn erbyn menywod a merched yn argyfwng cenedlaethol. Mae'n digwydd bob dydd, ym mhob man – ac yn rhy aml, mae'n cael ei guddio o fewn golwg.
Gall camdriniaeth ddigwydd gartref, yn y gwaith, ar-lein, ar drafnidiaeth gyhoeddus, mewn mannau addysg, neu ar nosweithiau allan. Mae'n aml yn cael ei wfftio neu ei esbonio fel rhywbeth dibwys, ond mae'r raddfa’n ddiamheuol. Yn ôl Arolwg Troseddau Cymru a Lloegr gan yr ONS, yn y flwyddyn a ddaeth i ben ym mis Mawrth 2025, fe brofodd 2.2 miliwn o fenywod gamdriniaeth ddomestig ac mae bron un o bob pump o fenywod wedi cael eu stelcio. Ac yn y flwyddyn a ddaeth i ben ym mis Medi 2025, cofnododd yr heddlu dros 200,000 o droseddau rhywiol. Mae trais yn erbyn menywod a merched yn digwydd bob dydd, ar raddfa fawr.
Dyna pam mae [ychwanegwch yr enw] yn partneru ag ymgyrch DIGON y llywodraeth – i helpu pobl i weld gwir natur camdriniaeth, herio ymddygiad niweidiol, a chwarae ein rhan i roi terfyn ar drais yn erbyn menywod a merched.

Sut y gall camdriniaeth edrych
Mae Ymgyrch DIGON yn amlygu mathau o ymddygiad camdriniol sydd heb eu deall mor dda ond a all gael eu diffinio fel: 
· Camdriniaeth ddomestig
· Stelcio
· Ymosodiad rhywiol

Mae'r mathau yma o gamdriniaeth yn effeithio ar filiynau o bobl ac yn aml maen nhw’n gallu bod yn anodd eu gweld. Mae  DIGON yn helpu pobl i adnabod yr arwyddion, yn enwedig pan fydd camdriniaeth yn cael ei chuddio fel rhywbeth arall.

Dyw camdriniaeth ddim bob amser yn amlwg
Dyw rhai mathau o ymddygiad ddim yn edrych yn niweidiol ar y dechrau.
· Neges genfigennus yn cael ei galw’n bryder.
· Sylwadau rheoli yn cael eu disgrifio fel gofal.
· Rhywun yn "holi sut mae pethau" dro ar ôl tro
Mae'r ymddygiadau yma yn aml yn cael eu hwfftio fel pryder, gofal, jôc, neu gamddealltwriaeth. Ond os ydyn nhw'n achosi ofn, anghysur neu drallod, maen nhw'n croesi'r llinell.

Gweld heibio'r esgusodion
Mae camdriniaeth yn aml yn cuddio y tu ôl i esgusodion.
· "Don i ddim yn golygu dim byd."
· "Un fel ’na ydw i, dyna i gyd."
· "Dyw hi ddim mor ddifrifol â hynny."
Ond dyw’r bwriad ddim yn bwysicach na’r effaith. Os yw ymddygiad yn niweidio rhywun, dyw e ddim yn iawn. Mae gweld gwir natur camdriniaeth yn golygu ei galw hi allan, ei herio, a gwrthod ei derbyn fel rhan o’r drefn.
Beth i'w gofio
· Dyw camdriniaeth ddim bob amser yn amlwg
· Gall ymddygiad niweidiol guddio mewn gweithredoedd bob dydd
· Mae ei gweld hi’n glir yn gyfrifoldeb i bawb
Pan stopiwn ni esgusodi niwed a dechrau gweld gwir natur camdriniaeth, rydyn ni'n helpu i greu mannau mwy diogel – yn y gwaith a’r tu hwnt.
Os ydych chi wedi profi camdriniaeth eich hun, neu os ydych chi'n poeni am rywun yn eich bywyd, dydych chi ddim ar eich pen eich hun. Mae cymorth ar gael, a does dim rhaid ichi fod â’r atebion i gyd er mwyn estyn allan. 
Mae rhagor o wybodaeth ar gael yn enough.campaign.gov.uk/get-support





BLOG 2 – DIGON: GWELD GWIR NATUR CAMDRINIAETH DDOMESTIG 
Mae trais yn erbyn menywod a merched yn argyfwng cenedlaethol. Mae camdriniaeth ddomestig yn digwydd bob dydd, mewn cartrefi a pherthnasoedd ledled y Deyrnas Unedig, ac mae'n aml yn cael ei chuddio o fewn golwg.

Mae camdriniaeth ddomestig yn effeithio ar filiynau o bobl, ond mae'n dal i gael ei chamddeall yn eang. Mae llawer o bobl yn credu ei bod yn golygu trais corfforol yn unig. Mewn gwirionedd, gall camdriniaeth ddomestig ddigwydd ar sawl ffurf. Gall fod yn rheolaeth emosiynol, seicolegol, economaidd, rywiol neu orfodol. Dyw'r mathau yma o ymddygiad ddim bob amser yn hawdd i'w gweld – i'r sawl sy'n eu profi, neu i'r sawl sy'n achosi’r niwed.

Gall camdriniaeth ddigwydd mewn unrhyw berthynas
Gall camdriniaeth ddomestig ddigwydd mewn perthnasoedd hirdymor neu newydd, rhwng partneriaid, cyn-bartneriaid, cyd-rieni, neu o fewn teuluoedd. Gall effeithio ar unrhyw un, waeth beth fo'u hoedran, eu cefndir neu eu hamgylchiadau.

Menywod sydd debycaf o brofi camdriniaeth ddomestig, ond gall unrhyw un gael ei niweidio – a gall unrhyw un achosi niwed. Dyw camdriniaeth ddim yn troi o gwmpas pwy yw rhywun. Mae'n ymwneud ag ymddygiad.

Sut mae camdriniaeth ddomestig yn edrych?
Dyw camdriniaeth ddomestig ddim bob amser yn cynnwys trais corfforol. Gall hefyd fod yn ymddygiad sy'n ymddangos yn ofalgar neu'n amddiffynnol ar y dechrau ond sydd yn araf yn troi’n rheoli. Gallai hyn edrych fel:

· Monitro ble mae rhywun yn mynd neu pwy maen nhw'n ei weld
· Gwirio’u ffôn neu eu cyfryngau cymdeithasol
· Ei gwneud hi'n anodd iddyn nhw dreulio amser gyda ffrindiau neu deulu
· Defnyddio euogrwydd, dicter neu ddychryn i gael eich ffordd eich hun
· Rheoli arian neu benderfyniadau
· Diystyru eu teimladau, eu barn neu eu ffiniau nhw

Gall yr ymddygiadau hyn sigo hyder ac annibyniaeth rhywun dros amser. 

Dyw'r ymddygiadau hyn ddim yn "normal"
Mae camdriniaeth ddomestig yn ymwneud â phŵer a rheolaeth dros rywun arall. Nid dicter, straen, cenfigen neu alcohol sy’n ei hachosi hi  – hyd yn oed os yw'r pethau hynny'n bresennol.

Yn y bôn, ymddygiad yw camdriniaeth sy’n gwneud i rywun deimlo ofn neu bwysau, teimlo eu bod nhw’n unig neu’n methu gweithredu’n rhydd.

Mae rhai pobl yn ceisio gwadu ymddygiad niweidiol.

· "Dan straen oeddwn i, dyna i gyd."
· "Poeni on i gyda pwy oeddet ti."
· "Ron i'n feddw."
· "Ddim felly ron i’n golygu’r peth ’te."

Ond pan fydd yr un ymddygiad yn dal i ddigwydd, mae'n bwysig bod yn onest am yr hyn sy'n digwydd mewn gwirionedd. Dyw patrwm o reolaeth ddim yn arwydd o berthynas normal. Mae'n gamdriniaeth. Gweld hyn yn glir yw'r cam cyntaf tuag at newid.

Mae newid yn bosibl
I bobl sy'n adnabod agweddau ar eu hymddygiad nhw eu hunain yn hyn, mae newid yn bosibl. Fydd llawer o bobl ddim yn sylweddoli'r niwed maen nhw'n ei achosi nes eu bod yn stopio ac yn edrych yn fanwl ar eu gweithredoedd. Arwyddion o gyfrifoldeb – nid gwendid – yw bod yn onest gyda chi'ch hun, gwrando pan fydd rhywun yn dweud eu bod nhw’n teimlo'n ofnus neu dan fygythiad, a myfyrio ar batrymau nad ydych chi'n falch ohonyn nhw.

Mae'n bryd edrych yn fanwl ar ymddygiad a dweud: DIGON.

Mae rhagor o wybodaeth ar gael yn enough.campaign.gov.uk/what-is-abuse/domestic-abuse



BLOG 3 – DIGON: GWELD GWIR NATUR STELCIO
Beth yw stelcio?
Mae stelcio yn batrwm o ymddygiad obsesiynol, digroeso ac ailadroddus sy'n gallu gwneud i rywun deimlo eu bod nhw'n cael eu gwylio, yn anniogel neu'n ofnus.
Gall edrych yn wahanol ym mhob achos a gall ddigwydd unrhyw le – ar-lein ac all-lein – ac unrhyw bryd.
Sut mae stelcio’n edrych?
Er mwyn i ymddygiad gael ei ystyried yn stelcio, rhaid iddo ddigwydd ddwy neu fwy o weithiau. Mae’r enghreifftiau'n cynnwys:
· Galwadau, negeseuon testun neu negeseuon digroeso dro ar ôl tro
· Gwirio cyfryngau cymdeithasol rhywun yn gyson
· Gofyn i bobl eraill roi’r newyddion diweddaraf am ble mae rhywun
· Troi i fyny rywle heb wahoddiad
· Olrhain lleoliad rhywun
· Rhannu manylion personol, neu fygwth rhannu lluniau neu ddelweddau personol
Gall pobl sy'n stelcio leihau eu gweithredoedd am nad ydyn nhw’n cyd-fynd â stereoteipiau cyffredin.
Ond mae effaith yn bwysicach na bwriad. Os yw ymddygiad yn achosi ofn neu drallod, mae'n croesi llinell.
Pethau allweddol i'w gwybod
· Mae stelcio yn golygu patrwm ymddygiad, nid un digwyddiad
· Mae ymddygiad niweidiol yn aml yn adeiladu'n raddol
· Dyw sylw digroeso byth yn ddiniwed
· Mae cydnabod stelcio yn amddiffyn pawb
Mae newid yn bosibl
Os ydych chi'n adnabod agweddau ar eich ymddygiad chi’ch hun, mae newid yn bosibl. Fydd llawer o bobl ddim yn sylweddoli'r niwed maen nhw'n ei achosi nes eu bod yn oedi ac yn myfyrio.
Arwyddion o gyfrifoldeb – nid gwendid – yw gwrando pan fydd rhywun yn dweud eu bod nhw’n teimlo'n ofnus neu wedi'u rheoli, a bod yn onest am batrymau nad ydych chi'n falch ohonyn nhw.
Mae cymorth ar gael
Os ydych chi'n teimlo eich bod chi'n cael eich gwylio, eich dilyn neu'ch cythryblu, neu os ydych chi'n poeni y gallai hyn fod yn digwydd i rywun rydych chi'n eu hadnabod, mae'n iawn siarad â rhywun.
Mae cymorth ar gael, hyd yn oed os nad ydych chi'n siŵr beth i alw beth sy'n digwydd.
Mae rhagor o wybodaeth ar gael yn enough.campaign.gov.uk/what-is-abuse/stalking



BLOG 4 – DIGON: GWELD GWIR NATUR TRAIS RHYWIOL 
Mae llawer o bobl yn meddwl bod trais rhywiol yn brin, yn eithafol, neu’n cael ei gyflawni gan ddieithriaid yn unig. Dyw hynny ddim yn wir. Gall ddigwydd mewn sefyllfaoedd bob dydd ac yn aml mae'n cael ei guddio y tu ôl i jôcs, esgusodion, neu dawelwch.

Mae gweld trais rhywiol yn glir yn ein helpu i gefnogi cydweithwyr a chreu diwylliant lle mae ymddygiad niweidiol yn cael ei herio – nid ei anwybyddu.

Dyw trais rhywiol ddim bob amser yn amlwg
Dyw trais rhywiol ddim bob amser yn rym corfforol.

Gall ddigwydd yn y gwaith, ar drafnidiaeth gyhoeddus, ar-lein, ar nosweithiau allan, neu o fewn perthnasoedd. 

Mae'n aml yn cynnwys ymddygiad sy'n croesi ffiniau ond sy'n cael ei wfftio fel "banter", "camddeall", neu "ddim o ryw bwys mawr".

Os bydd rhywun yn teimlo dan bwysau, dan orfodaeth, yn methu dweud na, neu’n cael eu hanwybyddu pan fyddan nhw’n dweud na, mae'r llinell yna wedi cael ei chroesi. Dyna drais rhywiol. 

Pan fydd ymddygiad "normal" yn achosi niwed
Mae rhai mathau o ymddygiad yn aml yn cael eu diystyru fel petaen nhw’n ddiniwed – ond mae effaith yn bwysicach na bwriad.

Gall trais rhywiol gynnwys:

· Dinoethi (sydd hefyd yn cael ei alw’n ddinoethi anweddus)
· Cyffwrdd neu agosatrwydd corfforol digroeso
· Rhannu delweddau rhywiol heb gydsyniad
· Anwybyddu anghysur rhywun neu anwybyddu ffiniau clir

Os yw ymddygiad yn gwneud i rywun deimlo'n anniogel, teimlo embaras neu ofid, dyw e ddim yn dderbyniol – waeth sut mae'n cael ei esbonio.

Pam mae gweld hyn yn glir yn bwysig
Efallai y bydd pobl sy'n profi trais rhywiol yn poeni na fyddan nhw’n cael eu credu, neu na fydd eu profiad nhw’n cael ei gymryd o ddifrif. Mae'r distawrwydd yma yn caniatáu i niwed barhau.

Pan fydd gwir natur trais rhywiol yn cael ei chydnabod, mae pobl yn fwy tebygol o siarad. Mae ymddygiad niweidiol yn dod yn fwy anodd i'w anwybyddu ac yn llai tebygol o gael ei oddef.

Beth i'w gofio
· Dyw trais rhywiol ddim bob amser yn amlwg
· Gall ymddygiad niweidiol gael ei guddio fel hiwmor neu gamddealltwriaeth
· Mae ffiniau'n bwysig
· Mae gweld camdriniaeth yn glir yn gyfrifoldeb i bawb

Pan stopiwn ni esgusodi niwed a dechrau gweld gwir natur trais rhywiol, rydyn ni'n helpu i greu mannau mwy diogel – yn  y gwaith a’r tu hwnt. Mae'n bryd gweld gwir natur trais rhywiol. Mae'n bryd dweud: DIGON.

Os ydych chi wedi profi trais rhywiol, neu os ydych chi'n poeni am rywun arall, rydych chi'n haeddu cael eich gwrando a'ch credu. Mae cymorth ar gael pryd bynnag y byddwch chi'n barod. 

Mae rhagor o wybodaeth ar gael yn enough.campaign.gov.uk/what-is-abuse


